Brann i boligblokk i Oslo
To personer ble sendt til sykehus etter at det oppsto en brann i en boligblokk på Stovner i Oslo. Én person ble undersøkt av helsepersonell på stedet. Det er ikke klart hvor alvorlige skader de har pådratt seg. - Brannen er nå slukket. 35 personer har blitt evakuert, og vi har kontroll over alle beboere, sier operasjonsleder Ola Krokan ved Oslo politidistrikt til VG klokken 21.00. Ifølge NTB er 133 beboere er registrert på adressen.Alle nødetatene rykket ut etter at politiet fikk melding om brannen klokken 19.44. Store skyer av svart røyk steg opp fra boligblokken. Politiet gjennomførte mandag kveld avhør av de som befant seg i leiligheten hvor brannen startet. - Brannårsak vet vi ikke noe om ennå, men vi håper å bringe det på det rene gjennom avhørene, sier Krokan.Klokken 20.42 melder politiet på Twitter at brannen er slukket, men røyket fortsatte å stige fra stedet. - Det står mange evakuerte utenfor blokken. Politiet har sperret av veien oppover hit, sier Bjørn Kirø som er nabo til den brennende boligblokken. Han forteller at det stiger svart røyk opp fra brannen, og at røykdykkere er på vei inn. - Jeg så en person som ble kjørt bort på en båre, sier Kirø.
Politi og brannvesen rykket mandag kveld ut til en brann på Stovner i Oslo. 35 personer ble evakuert.